કૂવાડિયા, ફૂલો, ઋતુરાજ વસંત, પતંગિયાં અને વર્ષારાણી તો પ્રકૃતિના વાદ્યમાંથી રેલાતા શાસ્વત સુરોનું સંગીત છે. સંગીતના એ લયમાં આપણું મન પણ લયબદ્ધ થવા માંડે છે. તેની વિશુદ્ધતાના ઝરણામાં મનના દોષ ધોવાતા રહે છે. તેની વિશાળતામાં આપણી સંકુચિતતા વિલીન થઇ જાય છે. જ્યાં કશો ભેદભાવ નથી, ત્યાં અહંકાર ઓગળી જાય છે. જ્યાં એકમાત્ર તમે છો ત્યાં કૃત્રિમતાનો અંચળો ય સરી પડે છે. અને કોઈ પુનીત ક્ષણે, જડમાં વિલસી રહેલી સર્જનહારની ચેતનાના આવિર્ભાવનો પ્રારંભ થાય છે…..